ਨਵੀਂ ਦਿੱਲੀ, 6 ਮਾਰਚ

ਮੇਜਰ ਧਿਆਨ ਚੰਦ ਹਾਕੀ ਸਟੇਡੀਅਮ ‘ਚ ਖੇਡੇ ਜਾ ਰਹੇ ਬਾਰ੍ਹਵੇਂ ਐਫ.ਆਈ.ਐਚ. ਹੀਰੋ ਹੌਂਡਾ ਵਿਸ਼ਵ ਹਾਕੀ ਕੱਪ ‘ਚ ਪਾਕਿਸਤਾਨੀ ਟੀਮ ਮੈਚ ਜਿੱਤਣ ਵਾਲੀ ਦੱਖਣੀ ਅਫਰੀਕੀ ਟੀਮ ‘ਤੇ ਪਹਿਲੇ ਅੱਧ ‘ਚ 1-0 ਦੀ ਲੀਡ ਹਾਸਲ ਕਰਨ ਦੇ ਬਾਵਜੂਦ ਮੈਚ ਜਿੱਤ ਨਾ ਸਕੀ। ਜੇਤੂ ਅਫਰੀਕੀ ਟੀਮ ਨੇ ਦੂਜੇ ਅੱਧ ‘ਚ ਹੀ ਚਾਰ ਗੋਲ ਦਾਗ ਕੇ ਮੈਚ ਦਾ ਪਾਸਾ ਪਲਟ ਕੇ ਰੱਖ ਦਿੱਤਾ। ਪਾਕਿ ਟੀਮ ਨੇ ਵੀ ਦੂਜੇ ਅੱਧ ‘ਚ ਦੋ ਗੋਲ ਕੀਤੇ। ਏਸ਼ੀਆਈ ਖਿੱਤੇ ਦੀ ਮੰਨੀ-ਦੰਨੀ ਪਾਕਿਸਤਾਨੀ ਟੀਮ ਦਾ ਘੁਮੰਡ ਤੋੜਨ ਵਾਲੀ ਅਫਰੀਕਨ ਟੀਮ ਦੀ ਆਲਮੀ ਕੱਪ ਟੂਰਨਾਮੈਂਟ ‘ਚ ਪਹਿਲੀ ਜਿੱਤ ਸੀ। ਇਸ ਤੋਂ ਪਹਿਲਾਂ ਟੀਮ ਸਪੇਨ, ਆਸਟਰੇਲੀਆ ਅਤੇ ਇੰਗਲੈਂਡ ਤੋਂ ਆਪਣੇ ਮੁੱਢਲੇ ਲੀਗ ਮੈਚ ਹਾਰ ਕੇ ਸੈਮੀਫਾਈਨਲ ਦੀ ਦੌੜ ‘ਚੋਂ ਬਾਹਰ ਹੋ ਚੁੱਕੀ ਹੈ। ਪਾਕਿਸਤਾਨੀ ਟੀਮ ਵੀ ਪੂਲ ਲੀਗ ਦੇ ਤਿੰਨ ਮੈਚ ਹਾਰ ਕੇ ਸੈਮੀਫਾਈਨਲ ਦੀ ਗੱਡੀ ਚੜ੍ਹਨ ਤੋਂ ਪਛੜ ਚੁੱਕੀ ਹੈ।
ਪਹਿਲੇ ਹਾਫ ‘ਚ ਦੂਜੇ ਮਿੰਟ ‘ਚ ਸ਼ਾਰਟ ਕਾਰਨਰ ਹਾਸਲ ਕਰਨ ਵਾਲੀ ਦੱਖਣ-ਅਫਰੀਕੀ ਟੀਮ ਦੇ ਖਿਡਾਰੀ ਹੇਕਸ ਜੁਲੀਆਂ ਵੱਲੋਂ ਮੌਕਾ ਬੇਕਾਰ ਕਰਨ ਦੀ ਦੇਰ ਹੀ ਸੀ ਕਿ ਪਾਕਿਸਤਾਨੀ ਸਟਰਾਈਕਰ ਰੇਹਾਨ ਬੱਟ ਨੇ ਛੇਵੇਂ ਮਿੰਟ ‘ਚ ਮੈਦਾਨੀ ਗੋਲ ਕਰ ਕੇ ਟੀਮ ਨੂੰ 1-0 ਨਾਲ ਅੱਗੇ ਕਰ ਦਿੱਤਾ। ਇਹ ਸਕੋਰ ਪਹਿਲੇ ਹਾਫ ਤਕ ਬਰਕਰਾਰ ਰਿਹਾ। ਪਾਕਿਸਤਾਨੀ ਟੀਮ ਨੂੰ ਪਹਿਲੇ ਅੱਧ ‘ਚ 20ਵੇਂ, 21ਵੇਂ ਅਤੇ 22ਵੇਂ ਮਿੰਟ ‘ਚ ਤਿੰਨ ਸ਼ਾਰਟ ਕਾਰਨਰ ਮਿਲੇ ਪਰ ਸੋਹੇਲ ਅੱਬਾਸ ਦੀਆਂ ਫਲਿੱਕਾਂ ਟੀਮ ਦੀ ਲੀਡ ‘ਚ ਵਾਧਾ ਨਹੀਂ ਕਰ ਸਕੀਆਂ। ਅਫਰੀਕੀ ਟੀਮ ਨੂੰ 29ਵੇਂ ਅਤੇ 30ਵੇਂ ਮਿੰਟ ‘ਚ ਦੋ ਹੋਰ ਪੈਨਲਟੀ ਕਾਰਨਰ ਮਿਲੇ ਪਰ ਕਾਰ ਗਰੇਥ ਦੀਆਂ ਫਲਿੱਕਾਂ ਗੋਲ ਨਹੀਂ ਬਣਾ ਸਕੀਆਂ। ਦੂਜੇ ਅੱਧ ‘ਚ ਅਫਰੀਕਨ ਖਿਡਾਰੀਆਂ ਨੇ ਪਾਕਿਸਤਾਨੀ ਟੀਮ ਵਿਰੁੱਧ ਉਤੋੜਿਤੀ ਤਿੰਨ ਗੋਲ ਕਰਕੇ ਟੂਰਨਾਮੈਂਟ ‘ਚ ਪਹਿਲੀ ਜਿੱਤ ਦਾ ਸੁਆਦ ਚੱਖਿਆ। ਪਾਕਿ ਟੀਮ ਨੂੰ ਦੂਜੇ ਅੱਧ ‘ਚ ਚਾਰ ਪੈਨਲਟੀ ਕਾਰਨਰ ਮਿਲੇ। ਦੂਜੇ ਹਾਫ ਦੇ ਪਹਿਲੇ ਪੈਨਲਟੀ ਕਾਰਨਰਾਂ ਨੂੰ ਗੋਲ ‘ਚ ਬਦਲ ਕੇ 58ਵੇਂ ਮਿੰਟ ‘ਚ  ਮੁਹੰਮਦ ਇਮਰਾਨ ਨੇ ਟੀਮ ਲਈ ਦੂਜਾ ਗੋਲ ਕੀਤਾ।
ਪਾਕਿ ਟੀਮ ਨੂੰ ਅੰਤਲੇ 70ਵੇਂ ਮਿੰਟ ‘ਚ ਸ਼ਾਰਟ ਕਾਰਨਰ ਮਿਲਿਆ। ਹਾਲਾਂਕਿ ਮੈਚ ਸਮਾਪਤੀ ਦੀ ਸੀਟੀ ਵੱਜ ਚੁੱਕੀ ਸੀ ਪਰ ਵਿਸ਼ਵ ਹਾਕੀ ਨਿਯਮਾਂ ਅਨੁਸਾਰ ਹੀ ਸ਼ਾਰਟ ਕਾਰਨਰ ਲਿਆ ਗਿਆ। ਅਫਰੀਕਨ ਖਿਡਾਰੀਆਂ ਵੱਲੋਂ ਵਾਰ-ਵਾਰ ਫਾਊੁਲ ਕਰਨ ‘ਤੇ ਅੰਤਿਮ ਸਮੇਂ ਮਿਲੇ ਤੀਜੇ ਸ਼ਾਰਟ ਕਾਰਨਰ ਤੋਂ ਰਿਬਾਊਂਡ ਹੋ ਕੇ ਆਈ ਬਾਲ ਨੂੰ ਸੈਂਟਰ ਹਾਫ ਵਾਸੀਮ ਅਹਿਮਦ ਨੇ ਗੋਲ ਦੀ ਸਰਦਲ ਤੋਂ ਪਾਰ ਕਰਨ ‘ਚ ਕੋਈ ਢਿੱਲ ਨਹੀਂ ਵਰਤੀ। ਮੈਚ ਸਮਾਪਤੀ ‘ਚ ਜਿੱਤ ਦਾ ਸ਼ਗਨ ਅਫਰੀਕਨ ਟੀਮ ਦੀ ਝੋਲੀ ‘ਚ ਪਿਆ।

ਟੂਰਨਾਮੈਂਟ ਕਿਸ ਮੈਦਾਨ ਵਿੱਚ ਖੇਡਿਆ ਗਿਆ ਸੀ?
ਮੇਜਰ ਧਿਆਨ ਚੰਦ ਹਾਕੀ ਸਟੇਡੀਅਮ ਵਿੱਚ ਟੂਰਨਾਮੈਂਟ ਖੇਡਿਆ ਗਿਆ ਸੀ।